SKRIFTLIG FORESPØRGSEL P-1119/02

af Bartho Pronk (PPE-DE) til Kommissionen

(15. april 2002)

Om: Bilag II a til artikel 10a i forordning 1408/71

Den 31. juli 2001 blev der (i skriftlig forespørgsel E-2262/01(1)) stillet en række skriftlige spørgsmål vedrørende bilag IIa til artikel 10a i forordning 1408/71(2).

I svaret på denne forespørgsel gav kommissionsmedlem Diamantopoulou bl.a. foranlediget af Domstolens dom i sagerne Jauch og Leclere udtryk for at være villig til at undersøge, om alle ydelser anført i dette bilag nu også med rette var indføjet på denne liste.

Resultaterne af denne undersøgelse er endnu ikke fremkommet. Derfor var det til stor forbløffelse, at den nederlandske statssekretær for sociale anliggender og beskæftigelse, Hoogervorst, citerede fra en formodet analyse herom (andetkammeret, mødeåret 2001-2002, 22187, nr. 23, s. 4).

Dette giver anledning til følgende spørgsmål:

- Er den lovede undersøgelse af ydelserne opført på listen i bilag IIa i mellemtiden afsluttet?

- Hvordan er det i bekræftende fald muligt, at statssekretæren allerede har kunnet citere fra undersøgelsen, skønt resultaterne heraf endnu ikke er fremsendt til Parlamentet?

- Hvordan er det i benægtende fald muligt, at statssekretæren kan give det pågældende citat i en bestemt skrivelse til andetkammeret, skønt der endnu ikke foreligger noget resultat? Har der været bilaterale kontakter mellem Kommissionen og Hoogervorst?

- Hvornår vil resultatet af denne undersøgelse blive fremsendt til Parlamentet?

(1) EFT L 149 af 5.7.1971, s. 2.

(2) EFT C 40 E af 14.2.2002, s. 229.

Svar afgivet på Kommissionens vegne af Anna Diamantopoulou

(8. maj 2002)

Kommissionen bekræfter det svar, den afgav på skriftlig forespørgsel E-2262/01(1). Den undersøger i øjeblikket i lyset af Domstolens nyere retspraksis, herunder dommene i Jauch-sagen(2) og Leclere-sagen(3), om indføjelsen på listen i bilag IIa til artikel 10a i forordning (EØF) nr. 1408/71(4) stadig er i overensstemmelse med de af Domstolen fastlagte kriterier for at retfærdiggøre, at de ikke kan udbetales i udlandet. Undersøgelsen skulle føre til, at Kommissionen foreslår fællesskabslovgiveren at slette de indføjelser fra bilag IIa, der ifølge den ikke er berettigede.

Kommissionen er med henblik på at blive i stand til behørigt at begrunde forslaget, bl.a. i betragtning af de pågældende ydelsers særlige kendetegn i den nationale ret, i kontakt med regeringseksperter fra de forskellige medlemsstater, herunder Nederlandene, for at drøfte disse særlige kendetegn i detaljer. Disse kontakter pågår stadig, og Kommissionen har endnu ikke truffet beslutning om det nøjagtige indhold af det forslag, den har til hensigt at vedtage. Der har ikke været nogen formel kontakt mellem Kommissionen og Hans Hoogervorst i den forbindelse.

Kommissionen håber at kunne forelægge Parlamentet og Rådet ovennævnte forslag senest i september 2002.

(1) EFT C 40 E af 14.2.2002.

(2) Dom af 8. marts 2001, Jauch, C-215/99, Sml. s. I-190.

(3) Dom af 31. maj 2001, Leclere og Deaconescu, C-43/99, Sml. s. I-4265.

(4) Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet, EFT L 149 af 5.7.1971. Forordning ajourført ved Rådets forordning (EF) nr. 118/97 af 2. december 1996, EFT L 28 af 30.1.1997.